**ΕΙΣΗΓΗΤΙΚΗ ΕΚΘΕΣΗ ΓΙΑ ΤΗΝ ΑΠΑΛΛΑΓΗ ΑΠΟ ΤΗΝ ΥΠΟΧΡΕΩΣΗ ΚΑΤΑΒΟΛΗΣ ΤΡΟΦΕΙΩΝ ΚΑΤΟΠΙΝ ΑΙΤΗΜΑΤΟΣ**

Κυρίες, κύριοι

Σύμφωνα με το άρθρο 5 του κανονισμού λειτουργιάς των βρεφονηπιακών σταθμών του ΝΠΔΔ «Δημοτικός Οργανισμός Προσχολικής Αγωγής και Κοινωνικής Αλληλεγγύης» Δήμου Μοσχάτου-Ταύρου «……………Η οικονομική συμμετοχή καταβάλλεται για όλο το χρονικό διάστημα λειτουργίας των παιδικών σταθμών ήτοι έντεκα (11) μήνες. Με την ίδια απόφαση του Διοικητικού Συμβουλίου ή του Δημοτικού Συμβουλίου ορίζονται οι περιπτώσεις απαλλαγής κατα­βολής τροφείων ή η πιθανή μείωση αυτών. Οι αιτήσεις απαλλαγής ή επαναπροσδιορισμού των τροφείων εξε­τάζονται από το Διοικητικό Συμβούλιο και η απόφαση πρέπει να τεκμαίρεται».

Επίσης με την 19/29-05-2023 Απόφαση ΔΣ ορίζεται ότι «………..Η συμμετοχή θα καταβάλλεται για όλο το σχολικό έτος ανεξάρτητα από τις πιθανές απουσίες των νηπίων (οποιασδήποτε αιτιολογίας)».

Σύμφωνα με τον ν. 5056/2023 (Α’ 163) άρθρο 27 «Κατάργηση νομικών προσώπων δημοσίου δικαίου των Οργανισμών Τοπικής Αυτοδιοίκησης α’ βαθμού και μεταφορά ως συνόλου αρμοδιοτήτων, οργανικών μονάδων και θέσεων προσωπικού στους Ο.Τ.Α. α’ βαθμού» και το ΦΕΚ 131/τ.Β’/9-1-2024, Αρ. Αποφ. 1921 καταργήθηκε αυτοδίκαια το Ν.Π.Δ.Δ. με την επωνυμία «Δημοτικός Οργανισμός Προσχολικής Αγωγής και Κοινωνικής Αλληλεγγύης (Δ.Ο.Π.Α.Κ.Α.)» και οι αρμοδιότητές του ασκούνται από την 1η.1.2024 από τον οικείο δήμο.

Κατόπιν των ανωτέρω σας υποβάλουμε την υπ΄ αριθμ 5292/20-03-2024 αίτηση γονέα νηπίων που φιλοξενούνται σε βρεφονηπιακό σταθμό του Δήμου μας με την οποία ζητά την απαλλαγή από την υποχρέωση καταβολής τροφείων από τον Απρίλιο έως και το τέλος της σχολικής χρονιάς λόγω αναχώρησης της οικογενείας στο εξωτερικό συνοδευόμενη από τα σχετικά αποδεικτικά έγγραφα.

Πρόκειται για τα νήπια Ε.Ξ και Ι.Ξ τα οποία φιλοξενήθηκαν από 04-09-2023 έως 29-03-2024 στον Β΄ΠΣ Κ. Μοσχάτου και σύμφωνα με τα τηρούμενα αρχεία της υπηρεσίας έχουν καταβάλει τα τροφεία για το αντίστοιχο χρονικό διάστημα.

Πρόταση μας είναι η έγκριση του αιτήματος για το αναφερόμενο διάστημα και η απαλλαγή από την καταβολή τροφείων.

Λαμβάνοντας υπόψη τα ανωτέρω παρακαλούμε για την λήψη απόφασης σχετικά με το υπ΄ αριθμ. 5292/20-03-2024 αίτημα.

Η αντιδήμαρχος

Λουκακη Δεσποινα